স্টাফ রিপোর্টার ॥ হবিগঞ্জ সদর হাসপাতাল থেকে রোগীর কাছ থেকে মোবাইল ফোন চুরির সময় লিটন (২০) নামের এক যুবক ধরাশায়ী হয়েছে। সে চুনারুঘাট উপজেলার আলীনগর গ্রামের আব্দুস সালামের পুত্র। গতকাল মঙ্গলবার দুপুরে জনতা তাকে আটক করে পুলিশে দেয়। পুলিশ সূত্রে জানা যায়, হাসপাতালে আসা রোগী শাকিলা আক্তার একটি টিকেট নিয়ে লাইনে দাড়িয়ে থাকা অবস্থায় লিটন তার হাত থেকে মোবাইল ফোন নিয়ে যায়। এ সময় শাকিলা চিৎকার শুরু করলে উপস্থিত লোকজন লিটনকে আটক করে গণধোলাই দেয়। খবর পেয়ে সদর থানা পুলিশ তাকে গ্রেফতার করে থানায় নিয়ে যায়।